
Immunohistochemical and electronmicroscopic study of cerebellar Purkinje cell axonal swellings in mouse disease models

Az eszenciális tremor napjaink egyik leggyakoribb neurológiai kórképe. A humán post-
mortem morfopatológiai tanulmányok egy agytörszi érintettségű, Lewy-testekkel
jellemezhető, és egy kisagyi érintettségű formáját különítik el. Utóbbiban megfigyelték a
Purkinje sejtek számának csökkenését, valamint az úgynevezett torpedók (axonnyúlvány
kiöblösödés) számának növekedését, egészséges öreg egyénekhez viszonyítva. A torpedók a
Purkinje sejteken alakulnak ki, feltételezhetően disztális degenerációra adott válaszreakció
eredményeként. Tanulmányunk célja felmérni a torpedók morfológiai, immunhisztokémiai,
és szerkezeti sajátosságait alpha-synuclein-t túlexpresszáló, a P301S humán tau mutációt
valamint az Alz17 mutációt hordozó egér törzsek kisagyában. Fénymikroszkóp alatt a
Purkinje sejtek torpedószerű axonális elváltozásai morfológiai heterogenitást mutatnak.
Kettős immunfluoreszcens jelöléssel vizsgálva a tartalmukat, nem észleltünk ezekben
felhalmozódott tau illetve alfa-szinuklein fehérjéket, viszont az inozitol-triszfoszfát
receptorra talált immunpozitivitásuk az érintett sejt kalcium forgalmában betöltött
potenciális szerepükre utal. Elektronmikroszkópos felvételeken a kiöblösödésekben a sima
endoplazmatikus retikulum tubuláris, szabályosan rendezett felhalmozódását láttuk. Más
típusú tágulatok a mitokondriumok és egyéb sejtszervecskék felhalmozódását mutatták.
Ezen szubcelluláris elváltozások hatása a sejtek működésére jelenleg ismeretlen és
előfordulásukról a humán patológiában még nincs tudomásunk. Elkezdtük ezért emberből
származó kisagyi mintákban általunk talált Purkinje sejt elváltozások elektronmikroszkópos
tanulmányozását. A humán torpedók szerkezetének és molekuláris tartalmának részletes
jellemzése hozzájárulhat a Purkinje sejt funkciójának megváltozásából eredő patológiás
jelenségek megértéséhez.



